Coordenadas: 40°24′47″N 3°44′18″O﻿ / ﻿40.413047, -3.738256

O **Madrid Arena**, por motivos de patrocinio **Telefónica Madrid Arena**, é un pavillón multiúsos situado na cidade de Madrid (España), no recinto feiral da Casa de Campo, a poucos minutos do centro da cidade. Construído a partir do antigo *Rockódromo*, o pavillón foi deseñado para albergar eventos deportivos, comerciais, culturais e de lecer. O pavillón está patrocinado por Telefónica.

Construción e usos
------------------

Construíuse como parte das instalacións previstas para a candidatura olímpica Madrid 2012, prevéndose que albergase as competicións de baloncesto. A súa primeira fase estivo a punto en 2002, ampliándose o ano seguinte. Ten un aforamento máximo de 10.248 espectadores para partidos de baloncesto e 12.000 para combates de boxeo e 30.000 m² de superficie. A súa cúpula ten 11.000 m²; e atópase sustentada por unha estrutura tridimensional soportada en 181 chantóns. Conta cunha lumieira que pode abrirse, deixando pasar a luz natural. A fachada está constituída por unha dobre curva de vidro, de transparencia variable e gran lixeireza.

Interior do Madrid Arena (preliminares dun partido Estudiantes-Pamesa, 19 de novembro de 2005).
Distribúese en tres plantas (acceso, intermedia e baixa). A súa pista central conta con tres bancadas retráctiles, que permiten variar a súa superficie en función do tipo de acontecemento. O pavillón conta cun Pavillón Satélite, cunha superficie de 2.100 m². É propiedade do Ayuntamiento de Madrid e atópase xestionado pola Empresa Municipal Campo das Nacións. Dende 2002 até 2008, foi a sede do torneo de tenis Masters Series Madrid. O Club Baloncesto Estudiantes xogou os seus partidos no Madrid Arena dende a tempada 2005-2006 ata a 2009-2010. Asinou un contrato por cinco tempadas con opción a outro cinco. Foi unha das sedes do Eurobasket 2007 acollendo partidos da fase final do torneo.

Transportes
-----------

Metro de Madrid: 

* Liña 6 Liña 6 (estación Alto de Extremadura)
* Liña 10 Liña 10 (estación de Lago)

Eventos celebrados no Madrid Arena
----------------------------------

### Eventos deportivos

* Masters Series de Madrid (dende 2002 até 2008)
* Sony Ericsson WTA Tour Championships (novembro de 2006)
* Campionato Europeo de Baloncesto de Seleccións Nacionais (2007)

### Eventos musicais

* 09/11/2005 : Concerto de Backstreet Boys
* 14 e 15/04/2006: Festival electrónico Klubber´s Day
* 22/06/2006: Concerto de James Blunt
* 28/06/2005: Concerto de Green Day
* 15/09/2006: Concerto de Ana Torroja
* 03/09/2006: Concerto de Alejandro Fernández
* 01/12/2006: Concerto de Violadores del Verso e Tote King
* 06 e 07/04/2007: Festival Electrónico Klubber´s Day
* 10/05/2007: Concerto de La Oreja de Van Gogh, Dover e Coti
* 14/05/2007: Concerto de Marea e La Renga
* 07/06/2007: Concerto de Malú
* 15/09/2007: Concerto de Violadores del Verso
* 01/12/2007: Concerto de Pereza
* 23/12/2007: Concerto de Spice Girls no marco da súa xira "The Return Of the Spice Girls"
* 14 e 15/03/2008: Festival electrónico Klubber´s Day
* 28/04/2009: Concerto de Laura Pausini
* 2010: Festival Cultura Urbana
* 6 a 13/07/2011: ópera *San Francisco de Asís*, de Messiaen, da temporada do Teatro Real
* 1/11/2012: Thriller Music Festival, coa actuación de Steve Aoki

Accidente de Halloween de 2012
------------------------------

O 1 de novembro de 2012 ás 4:00 da madrugada (hora local) produciuse un tapón durante unha festa de música electrónica na que se celebraba un concerto de Halloween, co resultado de catro mozas falecidas (dúas no recinto, a terceira ao chegar ao hospital e a cuarta, menor de idade, aos 3 días) e unha máis ferida en estado crítico. Nun principio, sinalouse o lanzamento dunha bengala dentro do pavillón como posible causa, que causaría o pánico. Finalmente esta hipótese foi descartada xa que a bengala acendeuse 20 minutos logo da avalancha mortal.

A pesar do incidente, a festa continuou ata as 06:30 (hora local), xa que a policía decidiu non intervir para evitar escenas de pánico ou protestas que deviñesen nunha traxedia maior.

### Investigación do caso

Diversas fontes entre os que se atopan asistentes, mozos que traballan como relacións públicas de Madrid e o propio Dj que actuaba esa noite parecen indicar que o problema foi o posible exceso de aforamento (aseguran que había 20.000 persoas nun recinto de 10.000) e que moitos dos que entraron fixérono sen identificación e sen ter a idade mínima legal (de 18 anos) para entrar. Este é un dos aspectos principais que investiga a policía. Ademais alegan que non había ningún tipo de rexistro á hora de entrar, polo que a xente puido entrar con bengalas, botellas de alcol e ata navallas. É moi posible, segundo a investigación policial, que unha masa de xente sen entrada se coase no recinto descontroladamente, pouco antes do comezo da actuación principal, motivando o exceso de persoas no corredor de acceso.

Algúns medios de comunicación apresuráronse en afirmar que a empresa promotora do concerto (Diviertt S.L.) non podía alugar o recinto porque tiña débedas coa Seguridade Social, aínda que o alugueiro é un negocio expresamente excluído dos requisitos da Lei de Contratos do Sector Público, polo que este é outro dos asuntos que deberán arranxar os tribunais.

Por outra banda, algúns medios afirmaron que o Madrid Arena nunca tivo licenza de apertura ao non reunir os requisitos de seguridade. A este respecto tanto o Concello como o Colexio de Arquitectos indicaron que a Lei do Chan da Comunidade de Madrid, no seu artigo 151, permite aos Concellos non ter que pedirse licenza a si mesmos, sen que iso supoña que os edificios non cumpren a normativa.

Por outra banda, o empresario de eventos e dono de Diviertt Miguel Ángel Flores tamén abriu en varias ocasións a discoteca Adraba (anteriormente coñecida como «Alcalá 20») sen licenza. Finalmente, obtivo licenza para a sala no Tribunal Superior de Xustiza de Madrid, que obrigaron ao Concello, que lle esixía importantes melloras de seguridade, a concederlle licenza e permitir a apertura.

Notas
-----

1. ↑  Tres mozas mortas e dúas críticas nunha festa de Halloween en Madrid, La Vanguardia.
2. ↑  "A Policía conclúe que a bengala acendeuse 20 minutos logo da avalancha mortal". Arquivado dende o orixinal o 05 de novembro de 2012. Consultado o 08 de novembro de 2012.
3. ↑  Imaxes dos momentos posteriores ao accidente no Madrid Arena, El Correo.
4. ↑  Asistentes á festa no Madrid Area aseguran que había menores e non lles pediron o DNI, La Vanguardia.
5. ↑  A empresa non podía alugar o Madrid Arena porque debía diñeiro á Seguridade Social
6. ↑  "O Madrid Arena nunca tivo licenza de apertura nin plan de urxencias"
7. ↑  Lei do Chan
8. ↑  Declaracións do Presidente do Colexio de Arquitectos de Madrid
9. ↑  A discoteca Alcalá 20 abre unhas horas sen licenza do Concello de Madrid
10. ↑  O xuíz abre as portas de Alcalá 20

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Madrid Arena Modificar a ligazón no Wikidata*** |

### Ligazóns externas

* Sitio oficial do edificio *(en castelán)*

| * v
* c
* e
Lugares de interese de Madrid |
| --- |
| Inmobles elugares senlleiros | Banco de España · Basílica de San Francisco o Grande · Catedral da Almudena · Cuatro Torres Business Area · Congreso dos Deputados · Estación de Atocha · Las Ventas · Palacio de Comunicacións · Palacio de Cristal · Palacio de Liria · Palacio Real · Ponte de Segovia · Ponte de Toledo · Porta de Alcalá · Porta de Toledo · Real Casa de Correos · Templo de Debod · Torrespaña |
| Prazas e rúas | Calle Mayor · Calle de Preciados · Gran Vía · Paseo de la Castellana · Paseo de Recoletos · Paseo del Prado · Plaza de Cibeles · Plaza de Colón · Plaza de España · Plaza de Oriente · Plaza Mayor · Porta do Sol |
| Museos | Museo Arqueolóxico Nacional · Museo Cerralbo · Museo de América · Museo de Cera · Museo de Historia · Museo do Ferrocarril · Museo do Prado · Museo Lázaro Galdiano · Museo Nacional de Antropoloxía · Museo Nacional de Artes Decorativas · Museo Nacional de Ciencias Naturais · Museo Raíña Sofía · Museo Sorolla · Museo Thyssen-Bornemisza · Real Academia de Belas Artes de San Fernando |
| Artes escénicas | Teatro Real |
| Parques e xardíns | Casa de Campo · Dehesa de la Villa · Parque do Capricho · Parque do Oeste · Parque do Retiro · Parque Juan Carlos I · Parque Madrid Río · Real Xardín Botánico |
| Estadios | Caja Mágica · Campo de Fútbol de Vallecas · Estadio Santiago Bernabéu · Estadio Vicente Calderón · Madrid Arena · Pazo de Deportes da Comunidade de Madrid · Palacio de Vistalegre |

|  |  |
| --- | --- |
| Control de autoridades | 
* Wd: Q1423431
* GeoNames: 6452909
* Structurae: 20043514

 |